Sampola (rakennus)

Sampola on Tampereella sijaitseva julkinen rakennus, joka on Tampereen kaupungin omistuksessa. Rakennuksen ovat suunnitelleet arkkitehdit Timo Penttilä ja Kari Virta, ja se on valmistunut vuonna 1962. Sampola sijaitsee Kalevan alueella Liisankallion kaupunginosassa Sammonkadun varrella. Rakennuksessa toimivat nykyään Tampereen työväenopisto, Sampolan kirjasto sekä Tammerkosken lukio. 

 Historia 
Tampereen kansalaiskoulu perustettiin vuonna 1894 ja Tampereen työväenopisto vuonna 1899 työväenyhdistysten perustamisen myötä. 1900-luvun alkupuoliskolla molemmat näistä toimivat useissa pisteissä eri puolilla kaupunkia. 1920-luvulta lähtien keskusteltiin työväenopiston rakennuksen rakentamisesta ja ennen toista maailmansotaa sen rakentamiseen oli varattu tontti, mutta hanke ei toteutunut. 1950-luvulla lakisääteinen kansalaiskoulu, jonka oppilasmäärä oli kasvanut yli 2000 oppilaan, tarvitsi välttämättä toimitiloja. Myös työväenopiston rakentamista varten oli perustettu rahasto työväenopiston 50-vuotisjuhlien yhteydessä vuonna 1949. Tampereen kaupunginvaltuusto oli vuonna 1949 tehnyt periaatepäätöksen oman opistotalon rakentamisesta työväenopistolle.

Vuonna 1957 Tampereen työväenopiston ja koulun hanke käynnistyi, ja kaupunginvaltuusto hyväksyi ehdotuksen talon sijoittamisen Kalevaan. Tämän jälkeen julistettiin suunnittelukilpailu, jonka kilpailuaika päättyi 10. marraskuuta 1958. Kilpailuun osallistui 41 työtä ja kilpailun voittivat arkkitehdit Timo Penttilä ja Kari Virta nimimerkillä "Labor". Nimi "Sampola" oli palkintolautakunnan keksintö. Sampoon viittaava nimi perustuu useiden Kalevan ja Tammelan kadunnimien tavoin Kalevalaan.

Rakennustyöt alkoivat syksyllä 1960. Seuraavana syksynä työluokat otettiin käyttöön, koko rakennus vuoden 1961 lopulla, ja juhlasali sekä auditorio maaliskuussa 1962. Rakennus vihittiin käyttöön maaliskuussa 1962. Rakennuksen valmistuessa se otettiin 1960-luvun arkkitehtipiireissä vastaan hyvin innostuneesti ja rakennusta arvostettiin. 

Kansalaiskoulu toimi tiloissa peruskoulun alkamiseen saakka, jonka jälkeen Sampolan koulu sijaitsi rakennuksessa lakkauttamiseensa asti vuonna 2011. Rakennuksessa toteutettiin 2010-luvun alussa iso saneeraus vuonna 2012 Sampolaan muuttaneelle Tammerkosken lukiolle. Vuonna 2003 sisäpihalle valmistui uudisrakennus, jossa Sampolan kirjasto toimii. Uudisrakennuksen suunnitteli Matti Silvennoinen.

 Arkkitehtuuri 
Rakennus nähdään nykyisin korkeatasoisena esimerkkinä Suomen 1960-luvun arkkitehtuurista. Tampereen yliopiston arkkitehtuurin historian professorin Olli-Paavo Koposen mukaan rakennus sijoittuu ajan arkkitehtuurin päälinjojen väliin, yhdistäen subjektiivista modernismia ja rationaalista valtavirtaa. Julkisivujen mustavalkoisuus on tyypillistä 1960-luvun modernismille, mutta etenkin luentosalien ja keskusaulan muotoilu, niiden veistoksellisuus ja monimuotoinen tilallisuus ovat sukua Alvar Aallon arkkitehtuurille.  Nauhaikkunat ja rakennusmassan osittainen nostaminen pilareiden varaan ovat Sampolassa 1960-luvun alun arkkitehtonisia tunnusmerkkejä.

Rakennukseen saavutaan edusta-aukion kautta, jota rajaavat luentosalin kaareva päätyseinä ja pilareille nostettu päädyn pitkä luokkasiipi. Rakennuksen alkuperäinen toiminnallinen ratkaisu keskitti oppilaiden liikenteen keskusaulaan, josta oli yhteydet kaikkiin kerroksiin ja koulun yhteisiin kokoontumistiloihin. Edusta-aukiota hallitseva päätysiipi ja Sammonkadun puoleinen luokkasiipi muodostavat väliinsä kiilamaisen välitilan. Tähän tilaan on sijoitettu rakennuksen ydin, kaksi luentosalia ja keskusaula. Keskusaulassa on vaihtelevan korkuisia tiloja, ylävaloratkaisu ja eri kerroksiin johtava portaikko. Pihan puolella sijaitsee pitkään luokkasiipeen yhdistyvä matala luokkaosa sekä myöhemmin rakennettu kirjasto

Rakennus nähdään oleelliseksi osaksi Kalevan kaupunginosan maisemallista omaleimaisuutta ja identiteettiä yhdessä 1950-luvulla rakennettujen kerrostalojen kanssa.

 Lähteet 

Luokka:Tampereen rakennukset ja rakennelmat
Luokka:Liisankallio
Luokka:Timo Penttilän suunnittelemat rakennukset